Michel Deguy
Michel Deguy var universitetslærer og en indflydelsesrig fransk digter og litteraturteoretiker. Fra 1977 var han redaktør af tidsskriftet Po&sie. Deguy debuterede med samlingen Fragments du cadastre (1960), hvor digteren straks optræder som en udkig, der holder øje med essensen af verden.
Deguy publicerede essays (Figurations, 1969) og digte med refleksioner over tid og rum, kulminerende i Gisants (1985). Han ser sit hovedærinde som digter i arbejdet med at give verden med dens fænomener en form for tidslig og rumlige samling i sproget: "Når de tætte skyer trækker natten / længe inden dens tid / Når vejen møder en horisont af tåge / Inden horisonten (...)", er et af de øjeblikke i den ydre verden, der fascinerer ham.
Samtidig fylder Deguy sine digte med refleksioner over digtningen som det "berusede skib", Arthur Rimbaud skrev om. Hans essays handlede ligeledes om andre digtere, Friedrich Hölderlin, Charles Baudelaire, Stéphane Mallarmé m.fl.